ការសម្ភាសន៍របស់អ៊ុំស្រីជឹម ផល

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះជឹម ផល

***ពត៌មានសង្ខេបរបស់អ៊ុំស្រីជឹម ផល***

*សព្វថ្ងៃនេះអ៊ុំស្រីជឹម ផលមានអាយុ៦៧ឆ្នាំហើយ គាត់ាមនបងប្អូន៨នាក់ ប្រុស៤ ស្រី៤ ហើយគាត់ជាកូនទី៤ក្នុងគ្រួសារគាត់។ គាត់មានស្រុកកំណើតនៅឯខាងខេត្តកណ្តាលទេ តែដោយសារតែរបបប៉ុល ពតបានបញ្ជូនគាត់ឲ្យធ្វើការគ្រប់ទីកន្លែងរហូតមកដល់ខេត្តសៀមរាប។ ក្រោយពីថ្ងៃ៧ មករា ឆ្នាំ១៩៧៩ គាត់ក៏សម្រេចចិត្តរស់នៅខេត្តសៀមរាប មិនបានវិលទៅស្រុកកំណើតគាត់វិញទេ។*

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់  
អ៊ុំ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល  
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ  
កូនចៅជំនាន់ក្រោយរបស់អ៊ុំអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាអ៊ុំ ចឹងតើអ៊ុំយល់ព្រមឲ្យខ្ញុំដាក់  
សម្ភាសន៍របស់អ៊ុំចូលទៅក្នុងវេបសាយរបស់សាលាទេអ៊ុំ?

ខ៖ ចាស។

ក៖ បាទសម្រាប់ថ្ងៃខែដែលខ្ញុំសម្ភាសន៍អ៊ុំនេះគឺ នៅថ្ងៃទី៣០ ខែមករា ឆ្នាំ២០២១ ហើយការសម្ភាសន៍នេះត្រូវបានធ្វើឡើងនៅភូមិ៦ ឃុំចុងឃ្នៀស ក្រុងសៀមរាប ខេត្តសៀមរាបណាអ៊ុំណា ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ   
អញ្ចឹងខ្ញុំចង់សួរថាតើអ៊ុំមានឈ្មោះពេញឈ្មោះអ្វីដែរអ៊ុំ?

ខ៖ ខ្ញុំពីកំណើតមកចឹងឯង ជឹម ផលចឹងឯង។

ក៖ ជឹម ផល?

ខ៖ ចាស។

ក៖ ចុះអ៊ុំមានឈ្មោះហៅក្រៅទេ?

ខ៖ អត់ ស្រុកកំណើតពីណាពីណីមកតែឈ្មោះតែចឹងឯង។

ក៖ បាទ ចុះអ៊ុំចាំថ្ងៃខែកំណើតអ៊ុំបានទេ?

ខ៖ ចាំតែឆ្នាំ។

ក៖ បាទ។

ខ៖ ឆ្នាំមរមី។

ក៖ ចុះឆ្នាំបារាំងចាំទេអ៊ុំ?

ខ៖ អត់ចាំ។

ក៖ ចុះអ៊ុំមានស្រុកកំណើតនៅឯណាដែរអ៊ុំ?

ខ៖ ស្រុកកំណើតនៅខេត្តកណ្តាល ស្រុកគៀនស្វាយ ឃុំព្រែកឯង ភូមិបោះអង្កាញ់។

ក៖ ខេត្តកណ្តាល?

ខ៖ ចាស។

ក៖ ចុះហេតអីក៏អ៊ុំមកនៅដល់សៀមរាបនេះដែរអ៊ុំ?

ខ៖ ចេញពីជំនាន់ប៉ុល ពតមកខ្ញុំចេញពីថ្មពួកមក ខ្ញុំដើរមកចឹងមកតាមគេតាឯងចឹងមក មកចុះមកនៅដេកនៅកន្ទុយស្ពានថ្មសៀមរាបយើងណឹងឯង ដល់ខ្ញុំជួបអ្នកស្គាល់ទៅបានខ្ញុំចុះមកនៅនេះ។

ក៖ បាទអ៊ុំ ចុះអ៊ុំមានបងប្អូនចំនួនប៉ុន្មាននាក់ដែរអ៊ុំ?

ខ៖ បងប្អូនខ្ញុំ៨នាក់។

ក៖ ប្រុសប៉ុន្មាន ស្រីប៉ុន្មានដែរអ៊ុំ?

ខ៖ ប្រុស៤ ស្រី៤។

ក៖ ហើយអ៊ុំជាកូនទីប៉ុន្មានដែរ?

ខ៖ ទី៤។

ក៖ អញ្ចឹងអ៊ុំអាចជួយរៀបរាប់ប្រាប់ឈ្មោះបងប្អូនទាំងអស់របស់អ៊ុំបានទេ? ពីបងគេមករហូតដល់ពៅគេណាអ៊ុំ?

ខ៖ ចាស មើលឈ្មោះមានជឹម មាន។

ក៖ បងគេ?

ខ៖ ចាស ជឹម ធូ ស្រីចាស មក ជឹម មុំ បានមកខ្ញុំ ខ្ញុំហើយបានប្អូនមួយទៀតប្រុស ប្រុសហើយប្រុសទៀត។

ក៖ ឈ្មោះអ្វីដែរអ៊ុំ?

ខ៖ ឈ្មោះម៉ៃ ម៉ៃ ហើយម៉ន ម៉នហើយ ផូ ផូ ហើយអាប៉ូច ពៅគេចាស។

ក៖ ចុះអ៊ុំនៅចងចាំអ្វីខ្លះដែរកាលពីក្មេងៗ កាលនៅជុំគ្នាជាមួយបងប្អូនណឹងណា នៅជាមួយគ្រួសារណឹងធ្លាប់បានធ្វើអ្វីជាមួយគ្នា ឬក៏មានអនុស្សាវរីយ៍ បទពិសោធន៍សប្បាយ ឬក៏កម្សត់យ៉ាងម៉េចដែរជាមួយបងប្អូនអ៊ុំ?

ខ៖ ខ្ញុំមិនសូវជាសប្បាយមែនប៉ុន្មានទេព្រោះវាធ្វើស្រែធ្វើចំការ ដាំស្ពៃដាំអី នៅស្រុកខ្ញុំដាំស្ពៃ ដាំផ្កា វាមធ្យម។

ក៖ បាទ ចុះកាលនៅក្មេងណឹងចូលចិត្តធ្វើអ្វីខ្លះដែរជាមួយបងប្អូនអ៊ុំ?

ខ៖ ពីក្មេងខ្ញុំគ្មានអីទេខ្ញុំធ្វើស្រែណឹងឯងទៅចំការអត់បានរៀនសូត្រអីទេ។

ក៖ អញ្ចឹងអ៊ុំអត់ចេះអាន និងចេះសរសេរអក្សរខ្មែរទេ?

ខ៖ អត់ ម៉ែឲ្យទៅរៀនដែរតែអត់ចូល។

ក៖ ប៉ុន្តែបានទៅរៀនដល់ថ្នាក់ទីប៉ុន្មានដែរកាលណឹង?

ខ៖ មិនសូវចេះទេខ្ញុំអត់រៀនម៉ង អត់ទៅ។

ក៖ បាទអ៊ុំ ចុះអ៊ុំអាចប្រាប់បន្តិចបានទេថានៅពេលដែលប្រទេសយើងចាប់ផ្តើ់មមានសង្គ្រាមអ៊ុំចាំអ្វីខ្លះដែរអ៊ុំ?

ខ៖ ខ្ញុំចាំកាលណឹងខ្ញុំបានប្តីហើយទៅនៅអាកាកោងឯខាងព្រែកតាបងនោះដល់ពេលបានប្រហែលកន្លះខែបានលឺគេថា គេបោះត្រាក់ បោះត្រាក់ប៉ុល ពតចូល គេបោះត្រាក់ចឹងទៅបានចេះតែមានសង្គ្រាមចឹងទៅរត់នៅឯតាខ្មៅ ចាសប្តីខ្ញុំធ្វើទាហាន តែគាត់ស្លាប់ពីតាំងពីជំនាន់លន់ នល់ កូននេះបានខ្ញុំបានប្តីក្រោយ ខ្ញុះចេញពីប៉ុល ពតមកវិញ។

ក៖ បាទអ៊ុំមកឥឡូវអ៊ុំមានអាយុប៉ុន្មានឆ្នាំដែរអ៊ុំ?

ខ៖ ខ្ញុំ៦៧ហើយ។

ក៖ ចឹងបានន័យថាកាលសម័យលន់ នល់ណឹងអ៊ុំបានក្រុមគ្រួសារហើយមែនទេអ៊ុំ?

ខ៖ ចាស។

ក៖ ចុះអ៊ុំអាចប្រាប់បន្តិចបានទេថាកាលសម័យលន់ នល់ណឹងមានគេរស់នៅម៉េចដែរ ឬក៏មានរឿងអីកើតឡើងដែរចឹងអ៊ុំ?

ខ៖ រស់នៅមានតែភិតភ័យ ដែលគេថាបោះត្រាក់ បោះត្រាក់នោះគេបែកដំបូងណឹង គេដូចថាមានមានគេចាប់អីៗអ្នកភូមិដែរមានតែមិនដឹងខាងណាទេ ចេះតែភិតភ័យបោះត្រាក់បោះអីណឹងណា គេហៅបោះត្រាក់។

ក៖ បោះត្រាក់មានន័យថាម៉េចអ៊ុំ? ចាប់ទាហានមែនអ៊ុំ?

ខ៖ អត់ទេ អាណឹងដូចមិនដឹង មានខ្មាំងចូលចឹងទៅណាគេចាប់មនុស្សយកទៅចឹងទៅណា យកទៅជួនណាក៏បាត់ខ្លួនទៅ ជួនណាក៏មកវិញទៅមួយជំនាន់នោះណឹងទៅបានដល់លន់ នល់មក គេហៅទាហានហៅគេ រើសទាហានរើសអីណឹងឯង ដឹងប៉ុណ្ណឹងឯង។

ក៖ ចឹងយាយបានប្តីណឹង ប្តីយាយគាត់ធ្វើទាហានពីមុនរៀបការជាមួយយាយ ឬគាត់ទើបតែ?

ខ៖ ទឺមខ្ញុំបានគ្នាប្រហែល២ខែ ដល់បានមួយខែជាងគេទម្លាក់សម្តេច គេបាតុកម្មគេ បាតុកម្មបាតអីនៅនិងផ្សារព្រែកឯងណឹង គេថាទម្លាក់សម្តេចមួយហឺណឹងឯង ដល់នេះទៅយូរប្រហែល២ខែអីទៅ មួួយខែអីកាលណឹង គេរើសទាហាន រើសទាហានប្តីខ្ញុំទៅហាត់នៅចំការដូង ចាសព្រៃសរចំការដូងនោះបានធ្វើទាហានជាប់ទាល់តែ មុនប៉ុល ពតចូលតាខ្មៅណឹង ប្តីខ្ញុំងាប់មុនណឹងប្រហែល៤ ១០ថ្ងៃវាចូលមកនេះនោះ ចូលមកខ្លាំងពេកនោះ ឯនៅបន្ទាយតាខ្មៅណឹងឯងនៅខាងស្វាយរលំ ចាសងាប់នៅនោះឯង។

ក៖ ចុះយាយដឹងទេថាគាត់ស្លាប់ដោយសារអ្វីដែរ?

ខ៖ ជាន់មីន គាត់ជាន់មីន វាចូលហើយណាចូលទៅនាំគ្នារត់គេអ្នករស់គេមកចេះឯងមិនឆ្ងាយនិងផ្សារតាខ្មៅប៉ុន្មានទេប្រហែលពីណឹងទៅចុងស្រុក។

ក៖ បាទយាយ ចុះនៅពេលដែលប៉ុល ពតចូមកដល់ស្រុកណឹងតើដំបូងឡើយគេមានវិធានការណ៍អ្វីដែរចំពោះប្រជាជនដែលនៅតាមភូមិចឹងអ៊ុំ?

ខ៖ វាចូលមកវាដេញយើង ដេញអត់ឲ្យឡើងមកលើទេឲ្យចុះទៅខាងកោះធំនោះ ទៅកោះធំណឹងទៅធ្លាក់ទៅខាងតាកែវ ខ្ញុំទៅនៅឯតាកែវណឹងឯង បានគេបញ្ជូនពីតាកែវគេអត់ឲ្យយើងនៅគេបញ្ជូនពីតាកែវគេដាក់រថភ្លើង េថភ្លើងណឹងទៅនៅឯថ្មពួកតំបន់៥នោះ ឯភ្នំស្រុកនោះទៅមួយជួរខាងណឹង។

ក៖ ខេត្តណាដែរអ៊ុំ?

ខ៖ មិនដឹងខេត្តណាទេ ថ្មពួកខាងភ្នំស្រុក ណឹងហើយទៅខាងនោះតែវាឡើងទៅទៀត ទៅឯបន្ទាយឆ្មារណាក្មួយ ចាសព្រំប្រទល់គ្នានោះឯង ស្គាល់ត្រពាំងថ្មទេ។

ក៖ បាទ។

ខ៖ ណឹងឯងទៅខាងត្រពាំងថ្ម ខ្ញុំទៅសែងដីសែងអីដែលគេធ្វើទំនប់ត្រពាំងថ្មណឹងឯង។

ក៖ ចុះកាលណឹងអ៊ុំមានកូននៅអ៊ុំ?

ខ៖ អត់ អត់មានខ្ញុំតែឯង ទៅនៅជាមួយគេដូចស្គាល់គ្នារត់ទៅដើរទៅអីជាមួយនិងគ្នាណឹង ស្គាល់គ្នា។

ក៖ ចុះកាលណឹងឪពុកម្តាយបងប្អូនទៅខាងណាដែរ?

ខ៖ បែកគ្នាគេទៅនៅបាត់ដំបងនោះ ទៅនៅតាប៉ុន តាប៉ុន ស្វាយសរយើងបាត់ដំបងនេះ គាត់នៅខាងណឹងឯង។

ក៖ អញ្ចឹងមានតែអ៊ុំទេដែលទៅនៅខាងនោះម្នាក់ឯង?

ខ៖ ចាស ម្នាក់ឯង ព្រោះកាលខ្ញុំចេញ ខ្ញុំដែលអាពតចូលណឹង ចូលតាខ្មៅណឹងខ្ញុំចេញ ចេញតែឯងដែរ ចឹងខ្ញុំផ្ទះមួយឆ្ងាយពីបងប្អូននោះ ចាសខ្ញុំចេញតែឯងដែរ ហើយក្មួយអើយគ្មានទេចេញអត់បានអីទេ អត់មានថាសង្វាតយកអីទេ ខ្ញុំស្លៀកតែសារ៉ុងមួយ អាវមួយទេទៅ ហើយនិងលុយប៉ុន្មានពាន់ណឹងឯង ប៉ុណ្ណោះឯងទៅដល់កោះធំរគេថាឈប់ចាយលុយហើយ ឈប់អស់សង្ឃឹមបាត់ហើយ លុយបាចចោលពេញផ្លូវ ខ្ញុំចេញចឹងឯង។

ក៖ បាទអ៊ុំ ចុះកាលដែលអ៊ុំទៅដល់កន្លែងដែលគេជម្លៀសណឹងហើយ គេចាត់វិធានការណឲ្យធ្វើការងារងអ្វីខ្លះដែរនៅណឹង?

ខ៖ នែ លើកទំនប់ លើកទំនប់ត្រពាំងថ្មណឹង ហើយលើកប្រព័ន្ទភ្លឺស្រែ ស្ទូង ច្រូត អត់ពីច្រូតទៅ គេដាក់ឲ្យលើកធ្វើយើងស្រែនោះ ធ្វើភ្លឺស្រែ គេឲ្យលើករាល់ថ្ងៃចឹងទៅខែច្រូត ច្រូតទៅ។

ក៖ ចុះការហូបចុកនៅពេលណឹងយ៉ាងម៉េចដែរអ៊ុំ?

ខ៖ បើពីដំបូងគ្រាន់ហូប គេចែកអង្ករហូបបានគ្រប់គ្រាន់ ដល់ពេលចូលក្រុមទៅហូបអត់គ្រប់អត់គ្រាន់ទេ បបរមួយចានប៉ុណ្ណេះឯង គេបបរ គេចែកទៅមួយចានៗ។

ក៖ ចុះកាលណឹងអ៊ុំអាយុប៉ុន្មានហើយសម័យប៉ុល ពត?

ខ៖ ខ្ញុំអាយុដូច២០ជាងទេ ទេមកដល់២០ជាងផងខ្ញុំ សម័យលន់ នល់ខ្ញុំ១៧ ១៨ដឹងកាលណឹងនោះ។

ក៖ ចុះកាលណឹងគេអត់ចាត់ឲ្យអ៊ុំទៅកងនារីអីទេអ៊ុំ?

ខ៖ អត់នៅតាមភូមិ គេឲ្យនៅតាមភូមិ។

ក៖ ចុះអ៊ុំគេអត់មានបញ្ជូនទៅចល័តកន្លែងផ្សេងទេអ៊ុំ ឬក៏នៅតែកន្លែងណឹងទេ?

ខ៖ ទៅ ទៅឯស្អី ពន្លៃ ទៅ ពន្លៃ រដេងឯណាទេស្រុកគេណឹងឆ្ងាយក្នុងព្រៃ ឯស្រុកនៅនៅភៀស ភៀស ស្វាយសរ គេឲ្យទៅនៅនោះឯង គេឲ្យកាប់ព្រៃ កាប់ព្រៃណាជីកព្រែក ធ្វើស្រះនោះគេធ្វើស្រះធំៗណាស់គេឲ្យសែងណឹងឯង រែកបង្គីមួយម្នាក់ អ្នករែកៗ អ្នកកន្តៀតមួយហឺណឹងតែប៉ុណ្ណឹងឯង។

ក៖ បាទ ហើយចុះកាលណឹងមានគេបង្ខំឲ្យមានគ្រួសរៀបអីឲ្យទេអ៊ុំកាលណឹង?

ខ៖ អត់ រៀបឯណាខ្ញុំកោរសក់ឡើងស្គមដើរមិនចង់រួចផងណឹង ខ្ញុំស្គម សក់ត្រងោលកោរអស់ហើយខ្ញុំកោរនាំគ្នាកោរអស់ ដើរចង់រលំ។

ក៖ ចុះអ៊ុំមានធ្លាប់មានបទពិសោធន៍ថានៅកន្លែងអ៊ុំនៅណឹងមានអ្នកដែលឃ្លានខ្លាំង លួចអីហូបមានទោសម៉េចដែរអ៊ុំកាលណឹង?

ខ៖ បើខ្ញុំឃើញកូនក្មេង កូនប្រហែលអាយុ ១៣ ១៤ហើយ កូនប្រុសណឹងវាទៅកាយដំឡូង ដល់ពេលទៅកាយដំឡូងទៅវាបានដំឡូងប៉ុន្មានដុំទេ ២ ៣ដុំទេ អាកូនឈ្លបគេតូចៗណឹងគេទាន់នោះ ទាន់គេចាប់ចង គេចាប់ចងដាក់ហាលថ្ងៃនៅចុះឯងឲ្យយើងមើល គេកុំឲ្យធ្វើតម្រាប់តាម ចាសហើយដល់ពេលគេធ្វើមេធិញហើយចឹងទៅ មិនដឹងកូនណឹងគេយកទៅឯណា ចាសណឹងឃើញចឹង។

ក៖ បាទ ចុះអ៊ុំមានធ្លាប់មានបទពិសោធន៍ ទៅធ្វើៗការទៅជួបកន្លែងគេដែលគេវាមនុស្ស គេសម្លាប់មនុស្សអីទេអ៊ុំ?

ខ៖ អាណឹងដែលឃើញទៅភ្នំស្រុក ឃើញទៅភ្នំស្រុកឃើញនែគេហៅពួកច្រើនចិនៗ កំពង់តែែរកដីចឹងគេហៅ៣ ៤ ៥នាក់ យកទៅលឺតែស្រែកចឹងឯង ហើយលឺមាត់កូនស្រីណឹងស្រែក នៅកូន កូន៣មីស្រីតែចាមទេ ទាល់គេហៅទៅជាមួយពួកចិនៗណឹង គេយកទៅហើយស្រែកលឺគេថាកូនម្តាយម្តាយស្លាប់ហើយកូន លឺតែស្រែកនាំគ្នាស្រែកចឹងឯង អាណឹងវាសម្លាប់នៅជិតដល់ព្រលឹមឡើងឃើញមែនណឹង ដើរចូលព្រៃឃើញ៣ ៤ ១០នាក់តែច្រើនចិន ចាម។

ក៖ បាទអ៊ុំ ចុះកាលណឹងអ៊ុំមានអារម្មណ៍ម៉េចដែរចំពោះខ្លួនឯង?

ខ៖ ចេះតែភ័យទៅក្មួយ ភ័យដែរណឹងខំមិនហ៊ាន ខំធ្វើការខំ ចឹងទៅទោះបីហូបមិនឆ្អែតក៏ត្រូវតែខំ ហូបមិនឆ្អែតក៏តែខំ ណឹងចឹងឯង។

ក៖ បាទចុះនៅពេលដែលកងទ័ព្ទវៀតណាមចូលមករំដោះណឹងតើមាន ទិដ្ឋភាពម៉េចដែរ រញ៉េរញ៉ៃម៉េចខ្លះដែរ?

ខ៖ ថាដូចថ្ងៃនេះចេះគេជ្រួល ច្រាល គេដូចគេអ្នកនេះណាគេមេកង គេអ្នកភូមិអ្នកអីគេមានគោ ដែលគេកាន់កាប់យើងនោះ ឃើញគេផ្អើលគេបុកស្រុកបុកអង្ករ គេបុកស្រុកបុកអង្ករយើងប្រជាជនអត់ដឹងទេ យើងប្រជាជនអត់ដឹងទេ ដល់ពេលស្អែកឡើង ស្រាប់តែមកពីច្រូតវិញប្រហែលម៉ោង១២មកពីច្រូតវិញបាត់អស់រលីង បាត់អស់រលីងបាននាំគ្នា នាំគ្នាហយើងទៅខាងណាគេបាត់អត់ហើយ ចេញតាមផ្លូវធំចេះអ្នកចេញមក មក មកជួបកងទ័ព្ធវៀតណាមជិតស្វាយនេះ បានកងទ័ព្ធវៀតណាមណឹងមានធ្វើដៃឲ្យឡើងមកស្វាយនេះ ប៉ុណ្ណោះឯងដល់ឡើងមកស្វាយទៅដេកនៅស្វាយ ដេកនិងស្វាយទៅបានចុះមកតាមផ្លូវណឹងឯងនាំគ្នាដើរយប់ពេលណាដេកនៅក្រឡាញ់ ចុះមកដេកតាមថ្នល់ចេះឯងនាំគ្នាដេក។

ក៖ ដើររហូតមកដល់សៀមរាបម៉ង?

ខ៖ ចាស ដើររហូតដើរដេកផ្លូវ។

ក៖ ចុះកាលណឹងអ៊ុំអត់មាននឹកនារកឪពុុកម្តាយ និងបងប្អូននោះ?

ខ៖ រកដែរតែអតដឹងទៅខាងណា អត់ដឹង ទាល់ដឹងដំណឹងគេទៅស្រុកគេនៅជាមួយគាត់គេទៅស្រុកនោះគេថាគាត់នៅបាត់ដំបង បាត់ដំបងបានម្តាយខ្ញុំដឹងដំណឹងខ្ញុំនេះមកនេះទាំងអស់គ្នា។

ក៖ អរ មកជុំគ្នានៅនេះទាំងអស់គ្នាវិញ?

ខ៖ ចាស ជុំគ្នា។

ក៖ ទាំងបងប្អូន?

ខ៖ ចាស។

ក៖ អញ្ចឹងនៅសម័យប៉ុល ពតអ៊ុំអត់មានបាត់បង់សមាជិកគ្រួសារណាមួយទេ?

ខ៖ បាត់។

ក៖ អ្នកណាដែរអ៊ុំ?

ខ៖ បាត់ បាត់អស់បងទី១ បងទី៣ បាត់។

ក៖ ស្លាប់ក្នុងសម័យប៉ុល ពតណឹង?

ខ៖ ចាស និងអត់បាយ ងាប់និងអត់បាយម៉ង។

ក៖ បាទអ៊ុំ ចុះអារម្មណ៍អ៊ុំផ្ទាល់ចំពោះសម័យប៉ុល ពតណឹងយ៉ាងម៉េចដែរអ៊ុំ?

ខ៖ ណឹងក្នុងចិត្តណឹងនាំគិតថាគិតថាខំធ្វើការឲ្យគេទៅ បើគេឃើញគេវាយចោល  
 មុខៗចឹង។

ក៖ បាទអ៊ុំ ចុះម្តាយអ៊ុំមានឈ្មោះអ្វីដែរអ៊ុំ?

ខ៖ ឈ្មោះទូច មៀច ទូច។

ក៖ មៀច ទូច?

ខ៖ ចាស។

ក៖ ចុះគាត់មានស្រុកកំណើតនៅឯណាដែរ?

ខ៖ ស្រុកកំណើតនៅឯនោះឯង នៅខាងព្រែកឯង គៀនស្វាយ។

ក៖ ចុះគាត់ណឹងជាមនុស្សបែបណាដែរអ៊ុំ? ជាមនុស្សកាច ឬក៏ស្លូតដែរ?

ខ៖ ម្តាយខ្ញុំស្លូតទេ គាត់មិនកាចទេ។

ក៖ ចុះកាលណឹងគាត់ប្រកបការងារអ្វីដែរដើម្បីចិញ្ចឹមជីវិត និងកូនចៅដែរអ៊ុំ?

ខ៖ គាត់ មកនេះ ឬនៅស្រុក?

ក៖ នៅស្រុក នៅគៀន ស្វាយ។

ខ៖ នៅស្រុកគាត់ដាំបន្លែ គាត់យកមកលកនៅផ្សារគាត់ដាំបន្លែ ដាំអីណឹងឯង។

ក៖ បាទ ចុះឪពុករបស់អ៊ុំវិញមានឈ្មោះអ្វីដែរ?

ខ៖ ជឹម ឈ្មោះជឹម។

ក៖ ជឹម?

ខ៖ ចាស គាត់ស្លាប់ដែរ គាត់ស្លាប់និងត្រូវគ្រាប់នៅនិងក្រោយវត្តព្រែកសំរោង។

ក៖ គាត់ស្លាប់មុនប៉ុល ពត ឬក៏ក្រោយប៉ុល ពត?

ខ៖ មុន ជំនាន់លន់ នល់ដែរដូចប្តីខ្ញុំដែរ។

ក៖ បាទ ចុះគាត់ជាមនុស្សបែបណាដែរ? ជាមនុស្សស្លូត ឬក៏កាចដែរ?

ខ៖ ឪខ្ញុំស្លូតទេពីដើមគាតស្រុកកំណើតគាត់នៅកំពង់ស្ពឺ ពីដើមគាត់ដើរតែគោទេ គាត់ដើរទិញគោ មុខរបរគាត់ទាល់តែស្រុកចឹងទៅគាត់ធ្វើទាហាន ធ្វើជាមួយគេប្តីិបងខ្ញុំទីមួយធ្វើជាមួយគេនិងឯង។

ក៖ បាទ ចុះអ៊ុំមានអនុស្សាវរីយ៍ ឬក៏ចងចាំអ្វីទាក់ទងជាមួយនិងឪពុកម្តាយរបស់អ៊ុំជាងគេដែលមិនអាចបំភ្លេចបានដល់ឥឡូវដែរអ៊ុំ? មានទេ?

ខ៖ មាន បងប្អូនអីចេះតែនឹកឃើញដែរណឹង នឹកឃើញស្តាយបងប្អូនស្លាប់ទៅ នឹកឃើញចេះតែស្តាយដូចតែគ្នា។

ក៖ បាទ ចុះអ៊ុំនៅចាំជីដូនជីតាបានទេអ៊ុំ?

ខ៖ ជីដូនជីតាខ្ញុំចាំបាន។

ក៖ ជីដូនជីតាខាងម្តាយឈ្មោះអ្វីដែរអ៊ុំ?

ខ៖ ឈ្មោះមៀច។

ក៖ មៀចណឹង?

ខ៖ ឪពុក។

ក៖ តាមៀច?

ខ៖ ចា តាមៀច យាយឃឹម។

ក៖ តាមៀច យាយឃឹម?

ខ៖ ចាស។

ក៖ បាទ ចុះគាត់ណឹងមានស្រុកកំណើតនៅខាងខេត្តកណ្តាលដែរ?

ខ៖ ចាសនៅណឹងឯងភូមិតែមួយណឹង។

ក៖ ឪពុកក៏នៅភូមិណឹងដែរ?

ខ៖ ចាស អត់ទេឪពុកខ្ញុំនៅឯស្រុកកំណើតគាត់នៅកំពង់ស្ពឹ តាមខ្ញុំមានកូនតែមួយម៉ែខ្ញុំណឹងឯង។

ក៖ បាទ ចុះអ៊ុំនៅចាំជីដូនជីតាខាងឪពុកបានទេចឹង?

ខ៖ ខ្ញុំចាំបានតែតាខ្ញុំ តាខ្ញុំឈ្មោះតាអ៊ុច តាអ៊ុច យាយទាប់។

ក៖ ពួកគាត់ណឹងនៅកំពង់ស្ពឺ?

ខ៖ ចាស នៅកំពង់ស្ពឺតែគាត់ស្លាប់អស់ហើយ។

ក៖ ចុះពេលអ៊ុំកើតមកណឹងទាន់ពួកគាត់ទាំាង៤នាក់ណឹងទេ?

ខ៖ ទាន់ កើតមកទាន់តើ គាត់ស្លាប់នៅជំនាន់ប៉ុល ពតនេះហើយដែរណឹងតាខ្ញុំនោះ តាខាងកំពង់ស្ពឺ បើតាខាងនៅនោះលន់ នល់។

ក៖ បាទ ចុះអ៊ុំចាំអ្វីខ្លះដែរទាក់ទងជាមួយយាយតា? កាលនៅក្មេងៗធ្លាប់បានធ្វើអ្វីខ្លះជាមួយយាយតា ឬក៏បម្រើគាត់ម៉េចដែរ?

ខ៖ មានអីគ្រាន់តែទៅជួយដាំបាយដាំទឹកអីទៅ បម្រើគាត់បោកខោអាវបោកអីឲ្យតាយាយប៉ុណ្ណោះឯង។

ក៖ ចុះអ៊ុំមានបងប្អូនឬក៏សាច់ញាតិណាដែលរស់នៅក្រៅប្រទេសអត់ទេអ៊ុំ?

ខ៖ អត់មាន។

ក៖ អត់មានបងប្អូនបានទៅដល់ជំុរុំអីនិងគេទេ?

ខ៖ ទៅ ទៅជុុំរុំដែរណឹងទាល់តែគ្រាន់ថាអត់មានអ្នកណាទៅ។

ក៖ អ៊ុំទៅជុំរុំដែរ?

ខ៖ ខ្ញុំទៅជុំរុំដែរ ខ្ញុំទៅនៅណងច័ន្ទជុំរុំថ្មី ម៉ែខ្ញុំអីសុទ្ធតែទៅជុំរុំដែរណឹង គាត់ចេញពីនេះទៅគាតទៅនៅជុំរុំដល់ពេជុំរុំគេរំសាយមកបានមកនៅណឹងទៀត។

ក៖ បាទ ចុះអ៊ុំទៅនៅជុំរុំប៉ុន្មានឆ្នាំដែរកាលណឹង?

ខ៖ ខ្ញុំទៅប្រហែល ខ្ញុំទៅវិញទៅមកៗ ថាទៅខ្ញុំទៅប្រហែល៧ ៨ខែដល់ពេលគ្រាប់ផ្លោងពេកនាំគ្នាមកវិញ វាផ្លោងចូលណងច័ន្ទណឹង។

ក៖ ណងច័ន្ទនៅក្នុងទឹកដីថៃ ឬក៏ដីខ្មែរដែរ?

ខ៖ ដីថៃ ទេដូចដីថៃបើដើរពីណងច័ន្ទទៅប្រហែលប៉ុណ្ណេះអត់ដល់ភ្នំផងដើរយប់ យកអង្ករទៅលក់ឲ្យថៃ ដែលគេចែកអង្ករបានមួយតៅៗ។

ក៖ ចុះកាលណឹងយាយបានទៅដល់ជុំរុំខាវដាងអីនិងគេទេ?

ខ៖ អត់ អត់បានទៅទេគេរើសទៅស្រុកគេ គេឲ្យទៅនៅនិងខាវដាងណឹង លឺថាចឹងឯងចាសដល់អត់បានទៅនិងគេ គេបបួលដែរអត់ដាច់ចិត្ត។

ក៖ ចុះអ៊ុំអាចនិយាយប្របាប់បន្តិចបានទេថាការស់នៅជុំរុំណឹង គេរស់នៅបែបណាដែរមានអីកើតឡើងដែរប្រចាំថ្ងៃ គេចែកអំណោយអីម៉េចដែរ?

ខ៖ គេ កូនក្មេងអ្នកស្រុកចេះគេហូបបាយ គេធ្វើបាយឲ្យហូបរាល់ថ្ងៃចឹងទៅណា បាយបបរ បបរអាសណ្តែកយើងនេះណឹង គេបបរទៅ ហូបរាល់ថ្ងៃហើយ មួយអាទិត្យបានខ្លាញ់មួយកាដុង ទៅបានមីអីចឹងទៅអង្កមួយតៅ កន្លះតៅ ឲ្យតែកូនស្រីប៉ុនៗនេះទេ បើកូនប្រុសអត់មានរបបទេ កូនប្រុសអត់ឲ្យទេបានតែកូនស្រី កូនស្រីប៉ុណ្ណេះបាន។

ក៖ ចុះកាលណឹងមនុស្សច្រើនទេអ៊ុុនៅណឹង?

ខ៖ ច្រើនអ្នករត់ពន្ធផងអីផង កូនច្រើនណាស់។

ក៖ បាទ ចុះអ៊ុំមានមិត្តភិក្តស្និតស្នាលដែលធំធាត់មកជាមួយគ្នាដល់សព្វថ្ងៃមានទេអ៊ុំ?

ខ៖ អត់មាន គេទៅ មួយនោះទៅ គេទៅខាវដាងណឹងឯង បែបគេទៅស្រុកគេអស់ហើយ ហើយគេបែកទៅភ្នំពេញ ៣នាក់ដែរ ៣ ៤នាក់ណឹងឯង គេទៅអស់អ្នកតាកែវ អ្នកអរយក្សត្រ។

ក៖ បាទចុះអ៊ុំនៅចាំឈ្មោះពួកគាត់ទេចឹង?

ខ៖ ចាំ ចាំឈ្មោះដែលនៅ យើងអរយក្សត្រឈ្មោះជិន ទៅតាកែវនោះឈ្មោះបងយៀង ចង់ភ្លេចឈ្មោះមួយនៅឯខាងស្រុកស្អីណា យើងអត់ដល់ អត់ដល់ឧត្តុងទេ មិនដឹងភូមិអីទេអត់ដឹងគេគ្រាន់តែប្រាប់ភ្លេច ហើយមួយទៀតក៏ភ្លេចឈ្មោះគេដែរ។

ក៖ បាទអ៊ុំ ចុះអ៊ុំមានអនុស្សាវរីយ៍អីខ្លះដែរជាមួយពួកគាត់ដែលបានរៀបរាប់ឈ្មោះមិញណឹងណា?

ខ៖ មានមាន អត់ហូបមានហូបអីចែកគ្នាហូប ហើយដេកជុំគ្នាចែកគ្នាដណ្តប់ដេរអត់មានភួយទេ ដេរអាប៉ាវយើងអាធំៗនោះ ដេកដណ្តប់ជាមួយគ្នាណឹង ណឹងបានកម្សត់ចឹងឯង។

ក៖ បាទអ៊ុំ ចុះស្វាមីរបស់អ៊ុំមានឈ្មោះអ្វីដែរអ៊ុំ?

ខ៖ ឈ្មោះខុន។

ក៖ បាទ អ៊ុំមានក្រុមគ្រួសារទៀតទេបន្ទាប់ពីគាត់បានស្លាប់ចោលអ៊ុំហើយ?

ខ៖ មាន មានខ្ញុំបានកូន២ ចាសដល់នេះគាត់ស្លាប់ទើបស្លាប់ប្រហែល៧ ៨ឆ្នាំហើយ។

ក៖ ឈ្មោះខុនមិញណឹងស្វាមីមុន ឬក៏ស្វាមីក្រោយ?

ខ៖ គាត់ងាប់ពីលន់ នល់ពីក្រមុំកម្លោះ។

ក៖ ចុះកាលណឹងអាពាហ៍ពិពាហ៍ដែលអ៊ុំបានរៀបជាមួយគាត់ណឹងត្រូវបានរៀបចំឡើងដោយឪពុកម្តាយ ឬក៏ដោយចិត្តខ្លួនឯងដែរកាលណឹង?

ខ៖ ឪពុកម្តាយ។

ក៖ កាលរៀបណឹងអ៊ុំប្រហែលអាយុប៉ុន្មានដែរកាលណឹង?

ខ៖ ១៧ឆ្នាំ។

ក៖ បាទអ៊ុំ ចុះកាលណឹងអ៊ុំបានស្គាល់គ្នាជាមួយគាត់ណឹងដោយរបៀបណាដែរ? ឬក៏ចាស់ទុំជាអ្នករៀបឲ្យតែម្តង?

ខ៖ ត្រូវបងប្អូនដែរណឹងគាត់អ្នកតាកែវ ចាសត្រូវបងប្អូនម្តាយឪពុកទុកដាក់ឲ្យ។

ក៖ ប៉ុន្តែកាលណឹងអត់ទាន់មានកូនជាមួយគ្នាទេ?

ខ៖ អត់។

ក៖ បាទ ចុះស្វាមីក្រោយមានឈ្មោះអ្វីដែរអ៊ុំ?

ខ៖ ឈ្មោះ ម៉ៅ សាម៉េត។

ក៖ ចុះអ៊ុំបានរៀបការជាមួយគាត់ណឹងនៅឆ្នាំណាដែរ?

ខ៖ អត់ទេខ្ញុំ ខ្ញុំុភ្លេចហើយមិនដឹងប៉ុន្មានទេ ខ្ញុំភ្លេចបានហើយ។

ក៖ ចុះកូនរបស់អ៊ុំដែលបងគេអាយុប៉ុន្មានដែរមកដល់ឥឡូវ?

ខ៖ ៤២ហើយ។

ក៖ អរ អ៊ុំប្រហែលជា។

ខ៖ ឆ្នាំវក រការ។

ក៖ ចឹងប្រហែលបានជាមួយគាត់ណឹងយូរឆ្នាំហើយ។

ខ៖ ចុះកាលណឹងម៉េចបានស្គាល់ដែរ? ជួបគ្នានៅឯណា? ម៉េចបានសម្រេចចិត្តយកគ្នាជាគ្រួសារដែរអ៊ុំ?

ខ៖ ខ្ញុំទៅនៅឡូ ទៅធ្វើចុងភៅឲ្យឡូ ហើយគាត់នៅស៊ីឈ្នួលឡូព្រែកទាល់ណឹងឯង។

ក៖ អរ បាត់ដំបងនោះ។

ខ៖ ចាស ព្រែកទាល់យើង បាន បានគ្នានោះឯង។

ក៖ បាទ ហើយបានគ្នាណឹងបន្សល់កូន២នាក់?

ខ៖ ចាស។

ក៖ បាទអ៊ុំ ចឹងដែលបានគ្នាជាប្តីប្រពន្ធណឹង បានទទួលថ្លៃជំនូនអីប៉ុន្មានដែរពីខាងស្វាមីអ៊ុំ?

ខ៖ អត់ទេ អត់មានបានអីទេស្រលាញ់គ្នាម៉ង។

ក៖ បាទអ តាំងពីក្មេងមកដល់ឥឡូវណឹងតើអ៊ុំធ្លាប់ប្រកបការងាអ្វីខ្លះដែរដើម្បីចិញ្ចឹមជីវិតអ៊ុំ?

ខ៖ មានអីទេ មុនខ្ញុំរកកាប់អុសកាប់អីជាមួយជុំប្តីជុំប្រពន្ធណឹងឯងមុននោះ មិនមានបានរកអីទេ ជុំគ្នារកតែអុសរកត្រី ដាក់មោង ចាសប៉ុណ្ណឹងឯង។

ក៖ ចុះអ៊ុំមានធ្លាប់ប្រកបអាជីវកម្មលក្ខណៈគ្រួសារ ដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់ ចិញ្ចឹមទា ចិញ្ចឹមត្រីអីទេអ៊ុំ?

ខ៖ អត់ អត់ត្រីអត់បានចិញ្ចឹមទេ បើមានជ្រូកចិញ្ចឹម។

ក៖ ទាទៀត។

ខ៖ ចាស។

ក៖ ដល់អត់ពីប្តីទៅក៏ចិញ្ចឹមមាន់ ចិញ្ចឹមទាដែររាល់ថ្ងៃនេះបើមិនចិញ្ចឹមឯណា ខ្ញុំផ្ទះនេះគេឲ្យទេ កូរ៉េឲ្យ ។

ក៖ ចឹង ពីមុនណឹងអ៊ុំនៅតែទន្លេមែនអ៊ុំកាលណឹង?

ខ៖ ចាស នៅទន្លេ ទៅរាយមោងឯក្បាលតោយើងនោះ ទៅឯត្រើយម្ខាង។

ក៖ តាំងពីក្មេងមកដល់ពេលនេះតើជីវិតអ៊ុំមានការផ្លាស់ប្តូអ្វីខ្លះដែរអ៊ុំ?

ខ៖ ផ្លាស់ប្តូរាល់ថ្ងៃគ្រាន់បានមួយស្រួលប៉ុណ្ណោះឯង បានកូនបានអីទៅវាស្រួលម្យ៉ាងដែរ ទាល់ដលកូនគ្នាអត់ដែរ ចេះតែយើងត្រូវការចាយរាល់ថ្ងៃ វាមធ្យមមិនមែនជាមានដូចគេ។

ក៖ ចុះអ៊ុំអាចជួយប្រាប់បានទេក្នុងជីវិតរបស់អ៊ុំពេលណាដែរអ៊ុំគិតថាពិបាកជាងគេបំផុតក្នុងជីវិតដែរអ៊ុំ?

ខ៖ ពិបាកណឹង ពិបាកដែលមក កាលពីរកអីមិនបានវៀតណាចូលស្រុកណឹងរកអីអត់បាននិងគេពិបាកមួយពេលណឹងហើយរាល់ថ្ងៃណឹងក៏ពិបាកដែរ។

ក៖ បាទ ចុះអ៊ុំអាចប្រាប់បានទេថាពេលណាដែលអ៊ុំគិតថាអ៊ុំសប្បាយចិត្តជាងគេវិញក្នុងជីវិតអ៊ុំណឹង?

ខ៖ រាល់ថ្ងៃណឹងវាសប្បាយចិត្តដែរបានអង្គការជួយ ដូចជាប័ណ្ឌក្រីក្រអី ខ្ញុំបានគេដែរ ហើយកាលពីធីតានៅនោះគាត់ជួយអង្ករមួយបេចឹងទៅលុយុ ៥ម៉ឺន។

ក៖ បាទ កាលពីក្មេងអីអ៊ុំធ្លាប់មានក្តីស្រម៉ៃថាធំឡើងធ្វើអ្វីទេអ៊ុំ?

ខ៖ ចេះដែរស្រម៉ែដែរណឹងចង់ដែរតែទៅវាមិនរួច។

ក៖ អ៊ុំចង់ធ្វើអីដែរកាលណឹង?

ខ៖ ចង់ធ្វើការអីនិងគេណឹងណា រកស៊ីរកអីចឹង តែទៅមិនរួចនិងគេ។

ក៖ ចុះក្នុងជីវិតអ៊ុំមានការសោកស្តាយអ្វីខ្លះដែរអ៊ុំ?

ខ៖ សោកស្តាយមិនបានទៅស្រុក អស់ដីអស់ធ្លីដោយសារប៉ុល ពតណឹងឯង វាមិនបានដីបានធ្លីនិងគេ ស្តាយប៉ុណ្ណោះឯង បើបាននិងគេទៅ ទៅស្រុកទៅអីទៅបានដីបានអីឲ្យកូនចៅនៅ។

ក៖ បាទ អញ្ចឹងទាក់ទងជាមួយចំណង់ចំណូលចិត្តរបស់អ៊ុំម្តង តាំងពីក្មេងមកដល់ពេលនេះតើអ៊ុំចូលចិត្តពិសារម្ហូបណា ឬក៏សម្លរណាជាងគេដែរអ៊ុំ?

ខ៖ ខ្ញុំចូលចិត្តសម្លរកកូរ សម្លរម្ជូរ អាំង។

ក៖ តែប៉ុណ្ណឹងទេ?

ខ៖ ចាស រាល់ថ្ងៃចូលចិត្តអាំងជាងគេហើយ។

ក៖ ចុះអ៊ុំជាអ្នកចូលចិត្តស្តាប់ចម្រៀងទេអ៊ុំ?

ខ៖ ចូលចិត្តតើ។

ក៖ អ៊ុំចូលចិត្តស្តាប់អ្នកណាដែរអ៊ុំ តារាចម្រៀងណាដែរ?

ខ៖ ចូលចិត្តតែបទចាស់ៗ។

ក៖ អ្នកណាច្រៀងដែរអ៊ុំ?

ខ៖ ស៊ិន ស៊ីសាមុត ប៉ែន រ៉ន ម៉ៅ សារ៉េតអីចេះតែចូលចិត្តហើយ។

ក៖ បាទ ចុះអ៊ុំចេះលេងឧបករណ៍តន្រ្តីអ្វីទេអ៊ុំ?

ខ៖ អត់ចេះទេ។

ក៖ ចុះកូនចៅក្នុងផ្ទះមានអ្នកចេះលេងទេ?

ខ៖ អត់។

ក៖ ចុះកាលពីនៅក្មេង កាលពីនៅក្រមុំអីពេលភ្ជុំបិណ្ឌ ពេលចូលឆ្នាំអីមានបានលេងល្បែងប្រជាប្រិយអ្វីខ្លះដែរតាមវត្តអ៊ុំ?

ខ៖ បានលេង ទៅបោះអង្គុញ រាំតាមវត្តអីក្រមុំៗអីអាណឹងចេះលេងបាន តាមភូមិតាមអីចឹងស្រុកខ្ញុំច្រើនចឹងឯង។

ក៖ សប្បាយទេអ៊ុំកាលណឹង?

ខ៖ ចាស សប្បាយ សប្បាយមួយពេលណឹងឯង កាលពីស្រុកយើងស្រួលណឹងឯង។

ក៖ ចឹងមកដល់សព្វថ្ងៃអ៊ុំមានកូន និងចៅប៉ុន្មាននាក់ដែរអ៊ុំ?

ខ៖ កូន២ណឹង ចៅ មួយ៤ មួយ៣។

ក៖ អរ ចៅ៧ហើយ។

ខ៖ ចាស។

ក៖ អញ្ចឹងមកដល់ចុងបញ្ចប់នេះតើអ៊ុំមានអ្វីចង់ផ្តាំផ្ញើ ឬក៏ទូន្មានប្រៀនប្រដៅទៅកាន់កូនចៅជំនាន់ក្រោយរបស់អ៊ុំទេ? ថាតើពួកគេគួរតែធ្វើជាមនុស្សបែបណា ឬក៏ធ្វើជាមនុស្សបែបណាក្នុងសង្គមដែរអ៊ុំ?

ខ៖ ចាស រាល់ថ្ងៃចង់ផ្តាំផ្ញើរថាឲ្យកូនចៅខំធ្វើការទៅ មុខរបរអីរកទៅកុំឲ្យអត់ដូចជំនាន់មុនពួកខ្ញុំអីទៀត។

ក៖ បាទ មានតែប៉ុណ្ណឹងទេអ៊ុំ?

ខ៖ ចាស។

ក៖ អញ្ចឹងខ្ញុំសូមដល់អ៊ុំដែលបានចំណាយពេលវេលាសម្ភាសន៍ជាមួយខ្ញុំអ៊ុំណា ខ្ញុំសូមជូនពរឲ្យអ៊ុំមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារអ៊ុំណា។

ខ៖ ចាស។